Author: chorvatovicova tana
Last saved by: spano

Návrh

Zákon
o zmiernení hmotnej núdze a o zmene a doplnení niektorých zákonov

Národná rada Slovenskej republiky sa uzniesla na tomto zákone:

Čl.  I
PRVÁ  ČASŤ
ZÁKLADNÉ USTANOVENIA
§  1
Predmet úpravy
Tento zákon upravuje právne vzťahy pri posudzovaní hmotnej núdze občana a  poskytovaní dávky v hmotnej núdzi (ďalej len „dávka“) a príspevkov k dávke (ďalej len „príspevok“), ktorých cieľom je spolu s jeho príjmami zabezpečiť základné životné podmienky a zmierniť hmotnú núdzu s prispením aktívnej účasti občana a fyzických osôb, ktoré sa s občanom spoločne posudzujú.
Hmotná núdza
§  2
Hmotná núdza je stav, kedy príjem občana a fyzických osôb, ktoré sa s občanom spoločne posudzujú, nedosahuje životné minimum^) a občan a fyzické osoby, ktoré sa s občanom spoločne posudzujú, si príjem nemôžu zabezpečiť alebo zvýšiť vlastným pričinením.

) § 2 a 5 ods. 6 zákona č. ..../2003 Z. z. o životnom minime.

§ 3
Na účely zabezpečenia základných životných podmienok a zmiernenia hmotnej núdze rovnaké postavenie ako občan má aj cudzinec, osoba bez štátnej príslušnosti, azylant, odídenec s pobytom na území Slovenskej republiky na základe povolenia príslušného orgánu a zahraničný Slovák s pobytom na území Slovenskej republiky, ak sa im pomoc neposkytuje podľa osobitných predpisov^) alebo podľa medzinárodných zmlúv, ktorými je Slovenská republiky viazaná.                                                                         

^) Zákon č. 48/2002 Z. z. o pobyte cudzincov a o zmene a doplnení niektorých zákonov v znení neskorších predpisov
Zákon č.480/2002 Z. z. o azyle a o zmene a doplnení niektorých zákonov.
Zákon č. 70/1997 Z. z. o zahraničných Slovákoch a o zmene a doplnení niektorých  zákonov v znení    zákona č. 403/2002 Z. z.

D R U H Á   Č A S Ť
Posudzovanie hmotnej núdze a poskytovanie dávky a príspevkov
Posudzovanie hmotnej núdze
§  4
Fyzické osoby, ktoré sa spoločne posudzujú na účely posudzovania hmotnej núdze, zabezpečenia základných životných podmienok a zmiernenia hmotnej núdze sú
a)	manžel a manželka, 
b)	rodičia a nezaopatrené deti^) žijúce s nimi v domácnosti,^4)

^) § 3 zákona č. .../2003 Z. z. o prídavku na dieťa.

^4) § 115 zákona č. 40/1964 Zb. Občiansky zákonník v znení neskorších predpisov.

c)	rodičia a ich deti do 25 rokov veku, ktoré nemajú príjem alebo majú príjem^5)  najviac vo výške minimálnej mzdy,^6) žijúce s rodičmi v domácnosti,^4) okrem detí, ktorým v čase evidencie uchádzačov o zamestnanie vznikol nárok na dávku v nezamestnanosti.

^5) § 6 a 7 zákona č. 366/1999 Z. z. o daniach z príjmov v znení neskorších predpisov.

^6) Zákon Národnej rady Slovenskej republiky č. 90/1996 Z. z. o minimálnej mzde v znení neskorších predpisov.

§ 5
(1) Za vlastné pričinenie zabezpečenia príjmu alebo zvýšenia príjmu na účely posudzovania hmotnej núdze, zabezpečenia základných životných podmienok a zmiernenia hmotnej núdze sa považuje najmä vlastná práca, užívanie vlastného majetku podľa § 8 alebo uplatnenie zákonných nárokov podľa § 9 ods. 2.
(2) Pri posudzovaní hmotnej núdze, zabezpečení základných životných podmienok a zmiernení hmotnej núdze sa  na účely zisťovania príjmu započítavajú 
a)	u posudzovaného občana jeho príjem a príjem jeho manžela (manželky),
b)	u posudzovaného občana jeho príjem, príjem jeho manžela (manželky),  príjem nezaopatrených detí žijúcich  s  nimi  v  domácnosti^4)  a  príjem  detí  uvedených v § 4 písm. c),
c)	u posudzovaných rodičov s nezaopatrenými deťmi príjem týchto rodičov,  príjem nezaopatrených  detí  žijúcich s  nimi  v  domácnosti^4) a príjem detí uvedených v § 4 písm. c), 
d)	u posudzovaných rodičov, ktorí sú sami nezaopatrenými deťmi, ich príjem a príjem, ktorý na ne poberá iný občan, a príjem nezaopatrených detí žijúcich s nimi v domácnosti,^4)
e)	u posudzovaného nezaopatreného dieťaťa, ak žije v domácnosti^4) s iným občanom, jeho príjem a príjem, ktorý na neho poberá tento občan.
(3) Za príjem sa na účely posudzovania hmotnej núdze, zabezpečenia základných životných podmienok a zmiernenia hmotnej núdze považuje príjem podľa osobitného predpisu.^7)

^7) § 4 zákona č. ..../2003 Z. z. o životnom minime.

(4) Za príjem sa na účely tohto zákona nepovažuje 
a)	25 % z príjmu zo závislej činnosti osôb,^8)

^8) § 6 zákona č. 366/1999 Z. z. v znení neskorších predpisov.

b)	25 % zo starobného dôchodku priznaného dôchodcovi, ktorý získal obdobie dôchodkového poistenia najmenej 25 rokov,
c)	prídavok na dieťa,^9)

^9) Zákon č. .../2003 Z. z. o prídavku na dieťa.

d)	nevyhnutná okamžitá pomoc poskytnutá obcou podľa osobitného predpisu,^10)

^10) § 3 ods. 4 zákona Slovenskej národnej rady č. 369/1990 Zb. o obecnom zriadení v znení  
    neskorších predpisov.

e)	príjem z príležitostných činností, náhodné a jednorazové príjmy^11) do výšky dvojnásobku životného minima^12) získané v bežnom roku,

^11) § 10 ods. 1 písm. a) zákona č. 366/1999 Z. z. v znení neskorších predpisov.

^12) § 2 písm. a) zákona č. .../2003 Z. z. o životnom minime.

f)	sociálne štipendium podľa osobitného predpisu^13)  znížené o prídavok na dieťa,

^13) Zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov.
   Vyhláška Ministerstva školstva  Slovenskej republiky č. 326/1990 Zb. o poskytovaní štipendií študentom vysokých škôl v znení neskorších predpisov. 
   Vyhláška Ministerstva školstva Slovenskej socialistickej republiky, Ministerstva zdravotníctva Slovenskej socialistickej republiky a Ministerstva práce a sociálnych vecí Slovenskej socialistickej republiky č. 88/1984 Zb. o poskytovaní štipendií a hmotného zabezpečenia žiakov gymnázií a stredných odborných škôl.

g)	peňažné príspevky na kompenzáciu sociálnych dôsledkov ťažkého zdravotného postihnutia, okrem peňažného príspevku za opatrovanie.
(5) Príjem zistený podľa odsekov 3 a 4 sa zaokrúhľuje na celé desaťkoruny nadol. 

§ 6
	Príjem na účely posudzovania hmotnej núdze, zabezpečenia základných životných podmienok a zmiernenia hmotnej núdze sa zisťuje za kalendárny mesiac, v ktorom bola podaná žiadosť o posúdenie hmotnej núdze, zabezpečenie základných životných podmienok a zmiernenie hmotnej núdze; pritom sa prihliada na priemerný mesačný príjem za posledných 12 kalendárnych mesiacov pred podaním žiadosti.
§ 7
Možnosť zabezpečiť si príjem alebo zvýšiť si príjem vlastnou prácou na účely zabezpečenia základných životných podmienok a zmiernenia hmotnej núdze sa neskúma, ak ide o občana, ktorý  
a)	dosiahol vek potrebný na nárok na starobný dôchodok,
b)	je invalidný,                                      
c)	sa osobne, celodenne a riadne stará o dieťa, ktoré je podľa posudku príslušného orgánu dieťa s ťažkým zdravotným postihnutím,^14)

^14) § 51 a 52 zákona č. 195/1998 Z. z. o sociálnej pomoci v znení neskorších predpisov.

d)	sa osobne, celodenne a riadne stará o občana, ktorý je podľa posudku príslušného orgánu občan s ťažkým zdravotným postihnutím,^14)
e)	má nepriaznivý zdravotný stav, za ktorý sa na účely tohto zákona považuje choroba,  porucha zdravia uznaná príslušným ošetrujúcim lekárom trvajúca nepretržite viac ako 30 dní, alebo 
f)	sa zúčastňuje na resocializačných programoch, v rámci ktorých si nemôže zabezpečiť príjem vlastnou prácou.
§  8
(1) Občan v hmotnej núdzi a fyzické osoby, ktoré sa s občanom v hmotnej núdzi spoločne posudzujú, sa nepovažujú za občanov v hmotnej núdzi, ani keď ich príjem nedosahuje životné minimum ustanovené osobitným predpisom,^1) ak si svojím majetkom môžu zabezpečiť základné životné podmienky a zmierniť hmotnú núdzu.
(2) Za majetok podľa tohto zákona sa považujú hnuteľné veci a nehnuteľné veci,  a ak to ich povaha pripúšťa, práva alebo iné majetkové hodnoty.
(3) Občan v hmotnej núdzi a fyzické osoby, ktoré sa s občanom v hmotnej núdzi spoločne posudzujú, si majú zmierniť svoju hmotnú núdzu užívaním vlastného majetku, správou vlastného majetku, predajom vlastného majetku alebo prenájmom vlastného majetku. Od občana a fyzických osôb, ktoré sa s občanom v hmotnej núdzi spoločne posudzujú, nemožno požadovať predaj alebo prenájom
a)	nehnuteľnosti, ktorú užívajú na primerané trvalé bývanie,
b)	poľnohospodárskej pôdy a lesnej pôdy, ktorú užívajú  pre svoju potrebu,
c)	hnuteľnej veci, ktorá tvorí nevyhnutné vybavenie domácnosti, alebo na ktorú sa poskytla jednorazová dávka v hmotnej núdzi alebo peňažný príspevok na kompenzáciu sociálnych dôsledkov ťažkého zdravotného postihnutia, 
d)	osobného motorového vozidla, ktorého sú držiteľom alebo vlastníkom a
1.	využívajú ho na individuálnu prepravu z dôvodu ťažkého zdravotného postihnutia  alebo
2.	jeho hodnota podľa znaleckého posudku nie je vyššia ako 100 000 Sk, alebo
e)	hnuteľnej veci, ak by bol v rozpore s dobrými mravmi.
§  9
Uplatnenie zákonných nárokov
(1) Ak si občan v hmotnej núdzi a fyzické osoby, ktoré sa s občanom v hmotnej núdzi spoločne posudzujú, neuplatnia svoje zákonné nároky, ktorými si môžu zabezpečiť základné životné podmienky a zmierniť svoju hmotnú núdzu, nepovažujú sa za občanov v hmotnej núdzi.    
(2)  Zákonnými nárokmi podľa odseku 1, ktorých uplatnením je možné zabezpečiť si základné životné podmienky a zmierniť si hmotnú núdzu, sú výživné podľa osobitného predpisu,^15) nemocenské dávky podľa osobitného predpisu,^16) dôchodkové dávky podľa  osobitného predpisu,^17) nároky z pracovnoprávnych vzťahov,^18) dávky výsluhového zabezpečenia^19) a opakované štátne sociálne dávky podľa osobitných predpisov^20) okrem prídavku na dieťa.

^15) § 85 a 86 a § 91 a 92 zákona č. 94/1963 Zb. o rodine v znení neskorších predpisov.

^16) Zákon č. .../2003 Z. z. o náhrade príjmu pri dočasnej pracovnej neschopnosti zamestnanca 
     a o zmene a doplnení niektorých zákonov.

^17) Zákon č. .../2003 Z. z. o sociálnom poistení.

^18) Zákonník práce.

^19) Zákon č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov.

^20) Zákon č. 236/1998 Z. z. o zaopatrovacom príspevku. 
 Zákon č. 265/1998 Z. z. o pestúnskej starostlivosti a príspevkoch pestúnskej starostlivosti. 
 Zákon č. 280/2002 Z. z. o rodičovskom príspevku v znení zákona č. 643/2002 Z. z.

Dávka a príspevky
§  10
Dávka 
(1) Dávka patrí občanovi, ktorý je v hmotnej núdzi, a fyzickým osobám, ktoré sa s občanom v hmotnej núdzi spoločne posudzujú, na zabezpečenie základných životných podmienok; na tento účel slúžia aj príjmy uvedené v § 5 ods. 4 písm. a) až e).
(2)  Dávka je
a)	u jednotlivca 1 450 Sk mesačne,
b)	u jednotlivca s dieťaťom alebo najviac so štyrmi deťmi 2 160 Sk mesačne,
c)	u dvojice bez detí 2 530 Sk mesačne,  
d)	u dvojice s dieťaťom alebo najviac so štyrmi deťmi  3 210 Sk mesačne,
e)	u jednotlivca s viac ako štyrmi deťmi 3 160 Sk mesačne,
f)	   u dvojice s viac ako štyrmi deťmi 4 210 Sk mesačne.                                                  
§ 11
Príspevok na zdravotnú starostlivosť
	(1) Príspevok na zdravotnú starostlivosť patrí občanovi v hmotnej núdzi a každej fyzickej osobe, ktorá sa s občanom v hmotnej núdzi spoločne posudzuje, na výdavky spojené s úhradou za služby súvisiace s poskytovaním zdravotnej starostlivosti, ak splnili podmienky nároku na dávku. Príspevok na zdravotnú starostlivosť nepatrí občanom, ktorí sú oslobodení od povinnosti uhradiť platby podľa osobitného predpisu.^21)

^21) § 3a ods. 10 psím. a) tretí bod a písm. b) siedmy bod zákona Národnej rady Slovenskej republiky      č. 98/1995 Z. z. o Liečebnom poriadku v znení zákona č. 138/2003 Z. z. a zákona č. .../2003 Z. z..

	(2) Príspevok na zdravotnú starostlivosť je 50 Sk mesačne.
§ 12
Aktivačný príspevok
 	(1) Aktivačný príspevok patrí občanovi v hmotnej núdzi a každej fyzickej osobe, ktorá sa s občanom v hmotnej núdzi spoločne posudzuje, na podporu získania a zvýšenia pracovnej aktivity počas zmiernenia hmotnej núdze, ak splnili podmienky nároku na dávku, ak tento zákon neustanovuje inak.
2) Aktivačný príspevok je 800 Sk mesačne. 
(3) Občan v hmotnej núdzi, ktorý je zamestnaný, má nárok na aktivačný príspevok, ak 
a)	si zvyšuje kvalifikáciu formou štúdia popri zamestnaní, kombinovaného štúdia a štúdia jednotlivých vyučovacích predmetov alebo formou externého štúdia; toto neplatí, ak občan získal vysokoškolské vzdelanie druhého stupňa,
b)	sa zúčastňuje na vzdelávaní a príprave pre trh práce uskutočňovaných v rámci projektov schválených územným úradom sociálnych vecí a služieb zamestnanosti (ďalej len „územný úrad“) podľa osobitného predpisu,^22) alebo

^22) § 34 zákona č. .../2003 Z. z. o službách zamestnanosti.

c)	sa zúčastňuje na vykonávaní menších obecných služieb^23) alebo dobrovoľníckych prác uskutočňovaných  na základe dohody s územným úradom alebo obcou.

^23) § 3 ods. 3 písm. a) zákona Slovenskej národnej rady č. 369/1990 Zb. v znení neskorších predpisov.

(4) Občan v hmotnej núdzi, ktorý je v evidencii uchádzačov o zamestnanie má nárok na aktivačný príspevok, ak
a)	si zvyšuje kvalifikáciu formou štúdia popri zamestnaní, kombinovaného štúdia a štúdia jednotlivých vyučovacích predmetov alebo formou externého štúdia; toto neplatí, ak občan  získal vysokoškolské vzdelanie druhého stupňa,
b)	sa zúčastňuje na vzdelávaní a príprave pre trh práce uskutočňovaných v rámci projektov schválených územným úradom podľa osobitného predpisu^22) alebo
c)	sa zúčastňuje na vykonávaní menších obecných služieb^23) alebo dobrovoľníckych prác  uskutočňovaných na základe dohody s územným úradom alebo obcou.
(5) Aktivačný príspevok patrí občanovi v hmotnej núdzi
a)	počas zvyšovania kvalifikácie formou štúdia popri zamestnaní, kombinovaného štúdia a štúdia jednotlivých vyučovacích predmetov alebo formou externého štúdia najviac 24 mesiacov,
b)	počas jedného vzdelávania a prípravy pre trh práce evidovaného uchádzača o zamestnanie v roku, po celý čas jeho trvania, 
c)	počas vykonávania menších obecných služieb^23) alebo dobrovoľníckych prác uskutočňovaných na základe dohody s územným úradom alebo obcou.
        	(6) Nárok na aktivačný príspevok zaniká, ak  
a)	občan v hmotnej núdzi je vyradený z evidencie uchádzačov o zamestnanie pre nespoluprácu,
b)	územný úrad alebo obec zistí, že občan v hmotnej núdzi nevykonáva aktivity, ktoré sú podmienkou na  vznik nároku  na aktivačný  príspevok.
(7) Nárok na aktivačný príspevok vznikne občanovi v hmotnej núdzi znovu po splnení podmienok ustanovených v odsekoch 1, 3 a 4 najskôr po uplynutí 12 mesiacov od zániku jeho nároku podľa odseku 6.
   	(8) Aktivačný príspevok vo výške 800 Sk mesačne patrí najviac šesť mesiacov dlhodobo nezamestnanej osobe,^24) ktorá sa zamestná a pred nástupom do zamestnania mala zabezpečované základné životné podmienky a zmiernenú hmotnú núdzu a jej príjem zo závislej činnosti je najmenej na úrovni minimálnej mzdy,^6) najviac však na úrovni trojnásobku minimálnej mzdy. Odsek 7 na účely aktivačného príspevku pre dlhodobo nezamestnanú osobu platí primerane.

^24) § 9 písm. c) zákona č. .../2003 Z. z..

	(9) Ak občanovi vznikne nárok na aktivačný príspevok podľa odseku 8, nemá nárok na aktivačný príspevok podľa odseku 3.
§  13
Príspevok na bývanie
(1) Príspevok na bývanie patrí občanovi v hmotnej núdzi a fyzickým  osobám, ktoré sa s občanom v hmotnej núdzi spoločne posudzujú, na úhradu nákladov spojených s bývaním na zmiernenie hmotnej núdze, ak splnili podmienky nároku na dávku.
 (2) Príspevok na bývanie je 
a)	780 Sk mesačne, ak ide o jedného občana v hmotnej núdzi,
b)	1 330 Sk mesačne, ak ide o občana v hmotnej núdzi a fyzické osoby, ktoré sa s občanom v hmotnej núdzi spoločne posudzujú.
(3) Občan v hmotnej núdzi a fyzické osoby, ktoré sa s občanom v hmotnej núdzi spoločne posudzujú, majú nárok na príspevok na bývanie, ak občan v hmotnej núdzi alebo niektorá  z  fyzických  osôb,  ktorá  sa  s  občanom  v  hmotnej  núdzi  spoločne posudzuje podľa § 4
a) je vlastníkom bytu, vlastníkom rodinného domu, nájomcom bytu alebo nájomcom rodinného domu a
b) uhrádza náklady spojené s bývaním a predloží doklad o zaplatení týchto nákladov za predchádzajúcich šesť po sebe nasledujúcich kalendárnych mesiacov alebo preukáže uznanie dlhu a dohodu o splátkach v prípade, že má nedoplatky spojené s úhradou nákladov spojených s bývaním.

(4) Príspevok na bývanie patrí len jednému občanovi v hmotnej núdzi a fyzickým osobám, ktoré sa s občanom v hmotnej núdzi spoločne posudzujú, a patrí len na jednu adresu.
(5)  Podmienky nároku na príspevok na bývanie sa prehodnocujú raz za šesť po sebe nasledujúcich kalendárnych mesiacov.
(6) Nárok na príspevok na bývanie zaniká, ak územný úrad alebo obec zistí, že občan v hmotnej núdzi nespláca uznaný dlh uvedený v odseku 3 písm. b). 
§  14
Ochranný príspevok
(1) Ochranný príspevok patrí občanovi v hmotnej núdzi a každej fyzickej osobe, ktorá sa s občanom v hmotnej núdzi spoločne posudzuje, ak si z dôvodov uvedených v § 7 nemôžu zabezpečiť základné životné podmienky a zmierniť hmotnú núdzu a splnili podmienky na vznik nároku na dávku.
(2) Ochranný príspevok je  800 Sk mesačne.
(3) Ochranný príspevok nepatrí občanovi v hmotnej núdzi alebo fyzickým osobám, ktoré sa s občanom v hmotnej núdzi spoločne posudzujú, ak im patrí aktivačný príspevok podľa § 12. 
§  15
Jednorazová dávka v hmotnej núdzi
(1) Jednorazovú dávku v hmotnej núdzi možno poskytnúť občanovi v hmotnej núdzi a fyzickým osobám, ktoré sa s občanom v hmotnej núdzi spoločne posudzujú, ktorým sa vypláca dávka a príspevky najmä na úhradu mimoriadnych výdavkov na nevyhnutné ošatenie, základné vybavenie domácnosti,^25) zakúpenie školských potrieb pre nezaopatrené dieťa a na mimoriadne liečebné náklady.

^25)   § 115 ods. 2 zákona Národnej rady Slovenskej republiky č. 233/1995 Z. z. o súdnych exekútoroch a exekučnej      činnosti (Exekučný poriadok) a o zmene a doplnení ďalších zákonov v znení neskorších predpisov.

   	(2) Občanovi v hmotnej núdzi a fyzickým osobám, ktoré sa s občanom v hmotnej núdzi spoločne posudzujú, ktorým sa vypláca dávka a príspevky, možno poskytnúť jednorazovú dávku v hmotnej núdzi do výšky preukázaných skutočných nákladov, najviac však do výšky trojnásobku životného minima.^12)

§ 16
Poskytovanie dávky a príspevkov a jednorazovej dávky v hmotnej núdzi
Poskytovanie dávky a príspevkov a poskytovanie jednorazovej dávky v hmotnej núdzi sa navzájom nevylučujú.
Určenie výšky dávky a príspevkov
§  17
(1) Výška dávky a príspevkov sa určí ako rozdiel medzi sumou nárokov uvedených v § 10 ods. 2,  § 11 ods. 2, § 12 ods. 2, § 13 ods. 2 a § 14 ods. 2 a príjmom.
(2) Ak dávka a príspevky patria občanovi, ktorý je v hmotnej núdzi, a fyzickým osobám, ktoré sa s občanom v hmotnej núdzi spoločne posudzujú, výška dávky a príspevkov sa určí ako rozdiel medzi sumou nárokov uvedených v § 10 ods. 2,  § 11 ods. 2, § 12 ods. 2,  § 13 ods. 2 a § 14 ods. 2 a ich príjmom a poskytujú sa v jednej sume.
	(3) Ak výška dávky a príspevkov určená podľa odsekov 1 a 2 je nižšia ako 50 Sk, dávka a príspevky sa nevyplácajú. 
          	(4) Sumy uvedené v § 10 až 14 môže upraviť k 1. septembru kalendárneho roka vláda Slovenskej republiky nariadením.  
§ 18
(1) Ak sa dávka a príspevky  poskytujú občanovi v hmotnej núdzi a fyzickým osobám, ktoré sa s občanom v hmotnej núdzi spoločne posudzujú s nezaopatreným dieťaťom, ktorí sú v hmotnej núdzi z dôvodu, že povinná osoba si neplní voči nezaopatrenému dieťaťu vyživovaciu povinnosť určenú právoplatným rozhodnutím súdu alebo súdom schválenou dohodou, prechádza nárok dieťaťa, ktoré je z tohto rozhodnutia alebo súdom schválenej dohody oprávnené, na štát alebo obec. 
(2) Nárok dieťaťa uvedeného v odseku 1 prechádza na štát alebo obec do výšky dávky a príspevkov určených týmto zákonom pre občana v hmotnej núdzi a fyzické osoby, ktoré sa s občanom v hmotnej núdzi spoločne posudzujú, najviac však do sumy súdom určeného výživného alebo súdom schválenej dohody.
(3) Vyplatená suma  podľa odseku 2  je pohľadávka štátu alebo obce. 
(4) O poskytovaní dávky a príspevkov pre občana v hmotnej núdzi a fyzické osoby, ktoré sa s občanom v hmotnej núdzi spoločne posudzujú s nezaopatreným dieťaťom, voči ktorému si povinná osoba neplní vyživovaciu povinnosť, územný úrad alebo obec vydá rozhodnutie v závislosti od pôsobnosti.
(5) Občan, za ktorého štát alebo obec plnili vyživovaciu povinnosť čiastočne alebo úplne  podľa    odsekov 1 a 2, je  povinný  sumu  uvedenú  v  odseku 2 vrátiť zvýšenú o 25 % územnému úradu alebo obci, ktoré dávku a príspevky poskytli. Týmto nie sú dotknuté príslušné ustanovenia osobitných predpisov o výkone rozhodnutia.^26)

^26) § 251 až 351 zákona č. 99/1963 Zb. Občiansky súdny poriadok v znení neskorších predpisov.
    Zákon Národnej rady Slovenskej republiky č. 233/1995 Z. z. v znení neskorších predpisov.

(6) Polovicu z percentuálnej sumy uvedenej v odseku 5 územný úrad alebo obec po jej vrátení vyplatí zákonnému zástupcovi, ktorému je dieťa uvedené v odseku 1 zverené do starostlivosti alebo plnoletému dieťaťu, ktoré je z plnenia podľa odseku 2 oprávnené.   
Formy a spôsob poskytovania dávky a príspevkov  a ich financovanie
§  19
(1) Dávka a príspevky sa poskytujú v peňažnej forme, vecnej forme alebo v kombinovanej forme. Aktivačný príspevok podľa § 12 ods. 8 sa poskytuje len v peňažnej forme.
(2) Dávka vo vecnej forme je jedno teplé jedlo denne, nevyhnutné ošatenie a prístrešie.
(3) Územný úrad poskytuje dávku a príspevky najviac počas dvoch rokov odo dňa vzniku nároku na dávku a príspevky.
(4) Po uplynutí dvoch rokov od vzniku nároku na dávku a príspevky nárok na príspevky zaniká s výnimkou príspevku na zdravotnú starostlivosť, ochranného príspevku a aktivačného príspevku podľa § 12 ods. 8. Nárok na zabezpečenie základných životných podmienok, nárok na príspevok na zdravotnú starostlivosť, nárok na ochranný príspevok a nárok na aktivačný príspevok podľa § 12 ods. 8 a zmiernenie hmotnej núdze priznaním príspevkov prechádza do pôsobnosti obce tak, že 
a)	základné životné podmienky zabezpečuje obec pri prenesenom výkone štátnej správy, ak podmienky na ich zabezpečenie naďalej trvajú,
b)	príspevok na zdravotnú starostlivosť, ochranný príspevok a aktivačný príspevok podľa § 12 ods. 8 vypláca obec pri prenesenom výkone štátnej správy, ak podmienky na ich poskytovanie naďalej trvajú, 
c)	nárok na aktivačný príspevok s výnimkou aktivačného príspevku podľa § 12 ods. 8 a príspevok na bývanie priznáva obec pri výkone svojej samosprávnej pôsobnosti a podmienky ich priznania a výšku ustanoví všeobecne záväzným nariadením.
(5) Obec zabezpečuje základné životné podmienky podľa odseku 4 písm. a) a  poskytuje príspevok na zdravotnú starostlivosť, ochranný  príspevok a aktivačný príspevok podľa odseku 4 písm. b) pri prenesenom výkone štátnej správy na základe rozhodnutia územného úradu alebo na základe rozhodnutia obce o posúdení hmotnej núdze, zabezpečení základných životných podmienok a zmiernení hmotnej núdze odo dňa prenesenia výkonu štátnej správy.
(6) Obec prizná príspevky podľa odseku 4 písm. c) z vlastných finančných zdrojov na základe ňou vydaného rozhodnutia.
§ 20
Hmotnú núdzu občana a fyzických osôb, ktoré sa s občanom v hmotnej núdzi spoločne posudzujú, ktoré sa opätovne ocitnú v hmotnej núdzi do 12 mesiacov po zániku hmotnej núdze, zabezpečenia základných životných podmienok a zmiernenia hmotnej núdze v pôsobnosti obce, posudzuje opätovne obec. 
§  21
(1) Dávka a príspevky poskytované v pôsobnosti územného úradu sa financujú zo štátneho rozpočtu.
	(2) Dávka, príspevok na zdravotnú starostlivosť, ochranný príspevok a aktivačný príspevok poskytované pri prenesenom výkone štátnej správy v pôsobnosti obce sa financujú zo štátneho rozpočtu.
	(3) Aktivačný príspevok a príspevok na bývanie poskytované pri samosprávnej pôsobnosti obce sa financujú z rozpočtu obce.

TRETIA   ČASŤ
Pôsobnosť orgánov štátnej správy a obce pri zabezpečení základných životných podmienok  a pri zmiernení hmotnej núdze
§ 22
Pôsobnosť Ústredia sociálnych vecí a služieb zamestnanosti Slovenskej republiky
Ústredie sociálnych vecí a služieb zamestnanosti Slovenskej republiky^27) (ďalej len „ústredie“)

^27) Zákon č. .../2003 Z. z. o orgánoch štátnej správy v oblasti sociálnych vecí, rodiny a služieb      zamestnanosti a o zmene a doplnení niektorých zákonov.

a)	riadi a kontroluje výkon štátnej správy v oblasti zabezpečenia základných životných podmienok a zmiernenia hmotnej núdze uskutočňovaný územným úradom^27) a obcou pri prenesenom výkone štátnej správy,
b)	vykonáva v druhom stupni štátnu správu vo veciach, v ktorých v správnom konaní v prvom stupni koná a rozhoduje  územný úrad,
c)	kontroluje hospodárenie územného úradu s finančnými prostriedkami určenými na zabezpečenie základných životných podmienok a zmiernenie hmotnej núdze,
d)	vedie evidenciu občanov poberajúcich dávku a príspevky podľa tohto zákona,
e)	koordinuje činnosť územných úradov, obcí a ostatných organizácií podieľajúcich sa na  zabezpečení základných životných podmienok a zmiernení hmotnej núdze podľa tohto zákona.
§ 23
Pôsobnosť územného úradu
Územný úrad^27)
a)	rozhoduje 
1.	o hmotnej núdzi, zabezpečení základných životných podmienok a zmiernení hmotnej núdze dávkou a príspevkami,
2.	o zániku nároku na príspevky podľa § 19 ods. 4 písm. c) a o zastavení výplaty dávky, príspevku na zdravotnú starostlivosť, ochranného príspevku a aktivačného príspevku podľa  § 19 ods. 4 písm. a) a b),  
3.	o zániku nároku na aktivačný príspevok podľa § 12, 
4.	o zániku nároku na príspevok na bývanie podľa § 13,
5.	o vrátení plnenia podľa § 18 ods. 2,
6.	o vrátení neprávom vyplatenej dávky a príspevkov,
7.	o preddavkovom priznaní dávky  a príspevkov s výnimkou aktivačného príspevku podľa § 12 ods. 8,
8.	o odňatí a zastavení výplaty dávky a príspevkov,
9.	o dodatočnom priznaní, zvýšení alebo doplatení dávky a príspevkov,
10.	o určení a o uvoľnení osobitného príjemcu dávky a príspevkov,
b)	dohliada, ako osobitný príjemca plní povinnosti podľa tohto zákona,
c)	podáva podnet podľa § 29 ods. 4 písm. a) a b) orgánom činným v trestnom konaní na začatie konania,
d)	vykonáva poradenstvo pri zabezpečení základných životných podmienok a zmiernení hmotnej núdze,
e)	získava podklady na rozhodovanie a sledovanie účelného využitia vyplatenej dávky a príspevkov priamo v prirodzenom prostredí občana v hmotnej núdzi a fyzických osôb, ktoré sa s občanom v hmotnej núdzi spoločne posudzujú,
f)	vedie evidenciu občanov poberajúcich dávku a príspevky podľa tohto zákona,
g)	koordinuje činnosť orgánov a organizácií uvedených v § 30 pri zabezpečení základných životných podmienok a zmiernení hmotnej núdze,
h)	kontroluje na základe písomného poverenia ústredia prenesený výkon štátnej správy v pôsobnosti obce,
i)	vykonáva v druhom stupni štátnu správu vo veciach, v ktorých v správnom konaní v prvom stupni koná a rozhoduje obec pri prenesenom výkone štátnej správy.
§ 24
Pôsobnosť obce
(1)	Obec pri výkone svojej samosprávnej pôsobnosti
a) rozhoduje^28)

^28) § 27 zákona Slovenskej národnej rady č. 369/1990 Zb. v znení neskorších predpisov.

1.	o zmiernení hmotnej núdze podľa § 19 ods. 4 písm. c) príspevkami,
2.	o zániku hmotnej núdze, zabezpečenia základných životných podmienok            a zmiernenia hmotnej núdze,
3.	o zániku nároku na aktivačný príspevok,
4.	o zániku nároku na príspevok na bývanie,
5.	o odňatí príspevkov na zmiernenie hmotnej núdze,
6.	o vrátení neprávom vyplatených príspevkov,
7.	o preddavkovom priznaní príspevkov na zmiernenie hmotnej núdze,
8.	o dodatočnom priznaní, zvýšení, znížení alebo doplatení príspevkov,
9.	o určení a o uvoľnení osobitného príjemcu príspevkov,
10.	o jednorazovej dávke v hmotnej núdzi,
b)	dohliada, ako osobitný príjemca plní povinnosti podľa tohto zákona,
c)	získava podklady na rozhodovanie a sledovanie účelného využitia vyplatených príspevkov priamo v prirodzenom prostredí občana v hmotnej núdzi a fyzických osôb, ktoré sa s občanom v hmotnej núdzi spoločne posudzujú,
d)	vykonáva poradenstvo pri zabezpečení základných životných podmienok a pri zmiernení hmotnej núdze,
e)	vedie evidenciu občanov poberajúcich dávku a príspevky podľa tohto zákona,
f)	koordinuje činnosť orgánov a organizácií uvedených v § 30 pri zabezpečení základných životných podmienok a zmiernení hmotnej núdze.
(2) Obec pri prenesenom výkone štátnej správy 
a)	rozhoduje^28) 
1.	o  hmotnej núdzi, zabezpečení základných životných podmienok a zmiernení hmotnej núdze dávkou a príspevkami,
2.	o vrátení neprávom vyplatenej dávky na zabezpečenie základných životných podmienok, príspevku na zdravotnú starostlivosť, ochranného príspevku a aktivačného príspevku podľa § 12 ods. 8, 
3.	o preddavkovom priznaní dávky na zabezpečenie základných životných podmienok, príspevku na zdravotnú starostlivosť a ochranného príspevku,
4.	o odňatí a zastavení výplaty dávky na zabezpečenie základných životných podmienok, príspevku na zdravotnú starostlivosť, ochranného príspevku a aktivačného príspevku podľa § 12 ods. 8,
5.	o dodatočnom priznaní, zvýšení, znížení alebo doplatení dávky na zabezpečenie základných životných podmienok, príspevku na zdravotnú starostlivosť, ochranného príspevku a aktivačného príspevku podľa § 12 ods. 8,
6.	o určení a o uvoľnení osobitného príjemcu dávky na zabezpečenie základných životných podmienok, príspevku na zdravotnú starostlivosť a ochranného príspevku,
7.	o vrátení plnenia podľa § 18 ods. 2,
b)	zabezpečuje základné životné podmienky podľa § 19 ods. 4 písm. a) a poskytuje príspevok  na  zdravotnú starostlivosť, ochranný príspevok a  aktivačný  príspevok  podľa § 19 ods. 4 písm. b),
c)	dohliada, ako si osobitný príjemca plní povinnosti podľa tohto zákona,
d)	podáva podnet podľa § 29 ods. 4 písm. a) a b) orgánom činným v trestnom konaní na začatie konania,
e)	vykonáva poradenstvo pri zabezpečení základných životných podmienok a zmiernení hmotnej núdze,
f)	získava podklady na rozhodovanie a sledovanie účelného využitia vyplatenej dávky na zabezpečenie základných životných podmienok, ochranného príspevku a aktivačného príspevku podľa § 12 ods. 8 priamo v prirodzenom prostredí občana v hmotnej núdzi a fyzických osôb, ktoré sa s občanom v hmotnej núdzi spoločne posudzujú,  
g)	vedie evidenciu občanov poberajúcich dávku a príspevky podľa tohto zákona,
h)	koordinuje činnosť orgánov a organizácií uvedených v § 30 pri zabezpečení základných životných podmienok a zmiernení hmotnej núdze.

ŠTVRTÁ   ČASŤ
KONANIE    VO   VECIACH    HMOTNEJ   NÚDZE
§  25
(1) Na konanie o posúdení hmotnej núdze, zabezpečení základných životných podmienok a zmiernení hmotnej núdze dávkou a príspevkami sa vzťahujú všeobecné predpisy o správnom konaní,^29) ak tento zákon neustanovuje inak.

^29) Zákon č. 71/1967 Zb. o správnom konaní (správny poriadok)  v znení zákona č. 215/2002 Z. z.

(2)  Na konanie o posúdení hmotnej núdze, zabezpečení základných životných podmienok a zmiernení hmotnej núdze sa nevzťahujú ustanovenia § 60 až 68 zákona o správnom konaní. 
(3) Konanie sa začína podaním písomnej žiadosti občana alebo na podnet orgánu, ktorý je príslušný rozhodovať o posúdení hmotnej núdze, zabezpečení základných životných podmienok a zmiernení hmotnej núdze dávkou a príspevkami. Žiadosť musí obsahovať meno a priezvisko občana, jeho trvalý pobyt a rodné číslo. Na výzvu územného úradu alebo obce občan doplní ďalšie údaje o svojej osobe alebo o osobách, ktoré sa s ním spoločne posudzujú podľa § 4.
	(4) Nárok na dávku a príspevky vzniká právoplatným rozhodnutím územného úradu alebo obce o ich priznaní.
(5) Žiadosť o posúdenie hmotnej núdze, zabezpečenie základných životných podmienok a zmiernenie hmotnej núdze sa podáva na územnom úrade alebo obci podľa miesta trvalého pobytu občana. Žiadosť o zmiernenie hmotnej núdze podľa § 19 ods. 4 písm. c) sa podáva v obci podľa miesta trvalého pobytu občana.
         	(6)  Dávka a príspevky sa vyplácajú za celý kalendárny mesiac, a to aj v prípade, ak podmienky nároku boli splnené len za časť mesiaca. 
(7) Územný úrad alebo obec vypláca dávku a príspevky občanovi v hmotnej núdzi mesačne pozadu, a to najneskôr do konca kalendárneho mesiaca nasledujúceho po kalendárnom mesiaci, v ktorom občan v hmotnej núdzi a fyzické osoby, ktoré sa s občanom v hmotnej núdzi spoločne posudzujú, splnili podmienky nároku na dávku a príspevky.
(8)  Dávka a príspevky sa nevyplácajú do cudziny a nepatria za čas, v ktorom sa občan v hmotnej núdzi alebo niektorá z fyzických osôb, ktorá sa s občanom v hmotnej núdzi spoločne posudzuje, zdržiavajú v cudzine.
           (9)  Právoplatné rozhodnutie o hmotnej núdzi, zabezpečení základných životných podmienok a zmiernení hmotnej núdze dávkou a príspevkami je preskúmateľné súdom podľa osobitného predpisu.^30)

^30) § 244 až 250k zákona č. 99/1963 Zb. Občiansky súdny poriadok v znení neskorších predpisov.

§  26
Zánik nároku na dávku a príspevky
(1) Dávku a príspevky územný úrad alebo obec odníme a ich výplatu zastaví, ak sa priznali neprávom alebo sa nevyužívajú na účel, na ktorý sa poskytli.
(2) Územný úrad alebo obec dávku a príspevky odníme a ich výplatu zastaví alebo ich zvýši,  alebo zníži a vyplatí ich vo vyššej sume alebo v nižšej sume, ak sa zmenia skutočnosti rozhodujúce na vznik nároku. 
(3) Nárok na výplatu dávky a príspevkov alebo ich časť v pôsobnosti územného úradu zaniká uplynutím troch rokov odo dňa nadobudnutia právoplatnosti rozhodnutia o posúdení hmotnej núdze, zabezpečení základných životných podmienok a zmiernení hmotnej núdze. 
(4) Nárok na výplatu príspevkov alebo ich časť v pôsobnosti obce zaniká uplynutím troch rokov od nadobudnutia právoplatnosti rozhodnutia o zmiernení hmotnej núdze. 
(5) Ak územný úrad alebo obec zistí, že dávku a príspevky nepriznal, vyplácal v nižšej sume alebo vyplácal vo vyššej sume, ako patrila, alebo priznal od neskoršieho dňa, ako patrili, dávku a príspevky dodatočne prizná, zvýši, zníži alebo doplatí odo dňa, od ktorého patrili. 
(6) Nárok na dodatočnú výplatu dávky a príspevkov podľa odseku 5 zaniká uplynutím troch rokov odo dňa, od ktorého dávka a príspevky alebo ich časť  patrili.
§  27
Preddavkové priznanie dávky a príspevkov
	(1) Dávka a príspevky s výnimkou aktivačného príspevku podľa § 12 ods. 8 sa môžu priznať preddavkovo, ak sa začalo konanie o peňažnom príspevku za opatrovanie, poskytnutie dávky nemocenského poistenia, dávky dôchodkového poistenia alebo opakovanej štátnej sociálnej dávky, konanie o určenie otcovstva, konanie o výživnom alebo konanie o nárokoch z pracovného pomeru alebo obdobného pracovného vzťahu, alebo zo služobného pomeru vrátane mzdových nárokov.
	(2) Po nadobudnutí právoplatnosti rozhodnutia vydaného v konaní podľa odseku 1 územný úrad alebo obec rozhodne o dávke a príspevkoch, pričom zohľadní výšku peňažného príspevku za opatrovanie, priznanej dávky nemocenského poistenia, dávky dôchodkového poistenia alebo opakovanej štátnej sociálnej dávky, výšku výživného, výšku mzdových nárokov alebo výšku ďalších nárokov z pracovného pomeru alebo obdobného pracovného vzťahu, alebo služobného pomeru. Územný úrad alebo obec zároveň rozhodne o doplatení dávky a príspevkov alebo o ich vrátení. 
(3) Územný úrad alebo obec zúčtuje dávku a príspevky s opakovanou štátnou sociálnou dávkou alebo s peňažným príspevkom za opatrovanie po vzniku nároku na opakovanú štátnu sociálnu dávku alebo na peňažný príspevok za opatrovanie, ktorých platiteľom je štát.
§  28
Osobitný príjemca
	(1) Osobitný príjemca podľa tohto zákona je obec, vo výnimočných prípadoch iná  právnická osoba alebo fyzická osoba určená rozhodnutím územného úradu alebo obce. Na poskytovanie aktivačného príspevku podľa § 12 ods. 8 nemožno určiť osobitného príjemcu. Ak osobitný príjemca zabezpečuje dávku a príspevky vo vecnej forme, je povinný ich poskytovať za cenu obvyklú a na mieste dostupnom občanovi v hmotnej núdzi. 
(2)	Územný úrad alebo obec určí osobitného príjemcu, ak sa doterajšou výplatou dávky alebo príspevkov nedosiahol alebo zrejme nedosiahne účel, na ktorý sú dávka alebo príspevky určené. Územný úrad alebo obec určí osobitného príjemcu po jeho predchádzajúcom súhlase.
(3)	Osobitný príjemca je povinný dávku a príspevky použiť len na prospech občana v hmotnej núdzi.
(4)	Územný úrad alebo obec dohliada, ako ním určený osobitný príjemca plní svoje povinnosti. Ak si osobitný príjemca neplní svoje povinnosti, územný úrad alebo obec určí iného osobitného príjemcu.
(5)	Ak sa dávka a príspevky vyplácajú osobitnému príjemcovi, ktorým je právnická osoba, môže dávku a príspevky vyplatiť bezhotovostným prevodom územný úrad alebo obec zo svojho účtu na účet osobitného príjemcu.

§  29
Povinnosti a zodpovednosť občana v hmotnej núdzi
  	(1) Občan v hmotnej núdzi, ktorému sa vypláca dávka a príspevky, je povinný ohlásiť územnému úradu alebo obci písomne do ôsmich dní zmeny vo všetkých skutočnostiach rozhodujúcich na trvanie nároku na dávku a príspevky a na ich výplatu.
(2) Občan v hmotnej núdzi je povinný na výzvu územného úradu alebo obce preukázať skutočnosti rozhodujúce na poskytovanie dávky a príspevkov, ich výšku alebo výplatu v lehote do ôsmich dní odo dňa doručenia výzvy, ak územný  úrad alebo obec neurčil dlhšiu lehotu. Ak občan v hmotnej núdzi nevyhovie výzve v určenej lehote, možno výplatu dávky  a príspevkov zastaviť, ak bol vo výzve upozornený na tento následok. O zastavení výplaty dávky a príspevkov územný úrad alebo obec vydá rozhodnutie. 
(3) Občan v hmotnej núdzi, ktorému sa vypláca dávka a príspevky, je povinný územnému úradu alebo obci, ktoré vo veci konali, v lehote do ôsmich dní oznámiť výšku svojich príjmov a hodnotu majetku, ohlásiť zmeny v ich výške, ako aj zmeny v rodinných pomeroch a majetkových pomeroch, ktoré sú rozhodujúce na určenie výšky dávky a príspevkov.
(4) Občan v hmotnej núdzi je povinný vrátiť dávku a príspevky alebo ich časť zvýšené o 10 % odo dňa, od ktorého nepatrili vôbec alebo vo výške, v akej sa vyplácali, ak
a)	nesplnil niektorú jemu uloženú povinnosť a prijímal dávku a príspevky alebo ich časť, hoci vedel a musel z okolností predpokladať, že sa vyplácajú neprávom alebo vo vyššej sume, než patrili; v prípade podozrenia z trestného činu podvodu územný úrad alebo obec podá podnet orgánom činným v trestnom konaní na začatie konania,
b)	úmyselne spôsobil, že dávka a príspevky alebo ich časť sa vyplatili neprávom alebo vo vyššej sume, ako patrili; územný úrad alebo obec podá podnet orgánom činným v trestnom konaní na začatie konania.
(5) Ak si občan v hmotnej núdzi nesplnil svoje povinnosti ustanovené týmto zákonom, územný úrad alebo obec rozhodne o zastavení príspevkov v trvaní 12 mesiacov.  
(6) O povinnosti vrátiť dávku a príspevky alebo ich časť vyplatené neprávom alebo vo vyššej sume, ako patrili, rozhoduje územný úrad alebo obec. Sumy neprávom prijaté možno zrážať aj z bežne vyplácanej alebo neskôr priznanej dávky a príspevkov.
(7) Nárok na vrátenie dávky a príspevkov vyplatených neprávom alebo v nesprávnej výške zaniká uplynutím troch rokov odo dňa, keď územný úrad alebo obec túto skutočnosť zistili, najneskôr uplynutím 10 rokov odo dňa, za ktorý sa dávka a príspevky vyplatili. Tieto lehoty neplynú počas výkonu rozhodnutia alebo ak sa na úhradu preplatku vykonávajú zrážky z dávky a príspevkov.
(8) Rozhodnutia vydané podľa odsekov 6 a 7 možno vykonať najneskôr do 10 rokov po uplynutí lehoty určenej na splnenie uloženej povinnosti.
(9) Bežne vyplácaná dávka a príspevky nepodliehajú výkonu rozhodnutia podľa osobitného predpisu.^26)
§  30
Súčinnosť a spolupráca štátnych orgánov, samosprávy a ďalších právnických osôb   a fyzických osôb
(1) Sociálna poisťovňa, zdravotné poisťovne, ústav na výkon väzby a ústav na výkon trestu odňatia slobody, zdravotnícke zariadenia, školské zariadenia, daňové úrady a ďalšie orgány štátnej správy, obce a samosprávne kraje sú povinné poskytovať súčinnosť orgánom štátnej správy a obciam pri zabezpečení základných životných podmienok a zmiernení hmotnej núdze, vyhovieť ich žiadostiam a bezplatne im podávať oznámenia a informácie vo veciach zabezpečenia základných životných podmienok a zmiernenia hmotnej núdze. Rovnakú povinnosť majú Sociálna poisťovňa, zdravotné poisťovne, ústav na výkon väzby a ústav na výkon trestu odňatia slobody, zdravotnícke zariadenia, školské zariadenia, daňové úrady a ďalšie orgány štátnej správy k obciam, a to v rozsahu, v akom obce zabezpečujú základné životné podmienky a zmierňujú hmotnú núdzu podľa tohto zákona.
      	(2) V rámci zabezpečenia základných životných podmienok a zmiernenia hmotnej núdze orgány štátnej správy a obce spolupracujú s občianskymi združeniami, cirkvami, náboženskými spoločnosťami a ďalšími právnickými osobami, najmä s obcami a fyzickými osobami, vo veciach zabezpečenia základných životných podmienok a zmiernenia hmotnej núdze.
§  31
Prechod nárokov vzniknutých pri zmiernení hmotnej núdze
(1)	Nárok na dávku a príspevky sa nemôže postúpiť. 
(2)	Nárok na dávku a príspevky zaniká dňom smrti občana, ktorému sa vyplácali.
(3)	Ak sa dávka a príspevky priznali pred smrťou občana, splatné sumy, ktoré sa nevyplatili do dňa smrti občana, sa nevyplatia.
(4)	Nároky vyplývajúce zo zabezpečenia základných životných podmienok a zmiernenia hmotnej núdze sú predmetom dedičstva, ak ide o nároky územného úradu alebo obce vyplývajúce z § 18.

§ 32
(1) Poverený zamestnanec územného orgánu alebo obce, ktorý plní úlohy ustanovené týmto zákonom, môže navštíviť občana s jeho súhlasom v byte a  je oprávnený požadovať od všetkých zúčastnených právnických osôb uvedených v § 30 ods. 1 a fyzických osôb potrebné informácie a vysvetlenia. Právnické osoby a fyzické osoby sú povinné poskytnúť potrebné informácie.
(2) Poverený zamestnanec územného úradu alebo obce, ktorý plní úlohy ustanovené týmto zákonom, je povinný zachovávať mlčanlivosť o skutočnostiach, ktoré sa dozvedel v súvislosti so svojou činnosťou, ak tento zákon neustanovuje inak. Informácie poskytuje iba v prípade, ak by ich zamlčaním hrozilo vážne nebezpečenstvo pre život alebo zdravie občanov alebo ak táto povinnosť vyplýva z osobitných predpisov.^31)	 

^31) § 166 až 168 zákona č. 140/1961 Zb. Trestný zákon v znení neskorších predpisov.

P I A T A   Č A S Ť
PRECHODNÉ  A ZÁVEREČNÉ  USTANOVENIA
§  33
Prechodné ustanovenia
(1)	O žiadostiach o poskytovanie dávky sociálnej pomoci, ktoré boli podané a o ktorých sa právoplatne nerozhodlo do dňa účinnosti tohto zákona, sa rozhoduje podľa tohto zákona, ak tento zákon neustanovuje inak.
(2)	Pri rozhodovaní o nároku na príspevok na bývanie za obdobie do 31. decembra 2003, ktorý bol uplatnený do 31. decembra 2003, sa postupuje podľa doterajších predpisov,^32) ak tento zákon neustanovuje inak.

^32) Zákon č. 300/1999 Z. z. o príspevku na bývanie.

(3)	Hmotná núdza, ktorá sa posudzuje a zmierňuje podľa doterajších predpisov do 31. decembra 2003, sa považuje za hmotnú núdzu podľa tohto zákona. Dávka sociálnej pomoci sa poskytuje vo výške, v ktorej patrila do dňa účinnosti tohto zákona, najdlhšie do 29. februára 2004.
(4)	Ak vznikne občanovi nárok na dávku a príspevky podľa tohto zákona, zaniká občanovi nárok na príspevok na bývanie podľa doterajších predpisov.^32)
(5)	Občanovi, ktorému sa podľa doterajších predpisov^32) vyplatil príspevok na bývanie v januári 2004 a ktorý je naďalej nájomcom bytu alebo vlastníkom bytu, alebo vlastníkom rodinného domu, vyplatí sa mu príspevok na bývanie aj za jednotlivé kalendárne mesiace roku 2004 v mesačnej výške zodpovedajúcej výške príspevku na bývanie vyplatenej v mesiaci január 2004 za mesiac december 2003.
(6)	Ak občan, ktorému sa poskytuje dávka sociálnej pomoci podľa doterajších predpisov do 29. februára 2004, si podá žiadosť o posúdenie hmotnej núdze, zabezpečenie základných životných podmienok a zmiernenie hmotnej núdze, príslušný orgán rozhoduje o hmotnej núdzi podľa tohto zákona a zároveň poskytovanie dávky sociálnej pomoci podľa doterajších predpisov zastaví. Ak sa poskytuje dávka sociálnej pomoci podľa doterajších predpisov a príslušný orgán vyzve občana, aby osvedčil skutočnosti na poskytovanie dávky a príspevkov do 29. februára 2004, príslušný orgán rozhoduje podľa tohto zákona.
(7)	Ak príslušný orgán nepostupoval do 29. februára 2004 podľa odseku 6, rozhodne z vlastného podnetu najneskôr s účinnosťou od 1. marca 2004 o posúdení hmotnej núdze, zabezpečení základných životných podmienok a zmiernení hmotnej núdze občana.
§ 34
Zrušovacie ustanovenia
Zrušujú sa:
1. Zákon č. 300/1999 Z. z. o príspevku na bývanie.
2. Nariadenie vlády Slovenskej republiky č. 92/2001 Z. z., ktorým sa upravuje koeficient zaťaženosti príjmu spoločne posudzovaných osôb výdavkami spojenými s bývaním a sumy minimálnych výdavkov na bývanie fyzickej osoby alebo fyzických osôb. 

Čl.  II
Zákon č. 195/1998 Z. z. o sociálnej pomoci v znení zákona č. 389/1998 Z. z., zákona č. 155/1999 Z. z., zákona č. 450/2000 Z. z. , zákona č. 416/2001 Z. z., zákona č. 567/2001   Z. z., zákona č. 507/2002 Z. z., zákona č. 534/2002 Z. z.,  zákona č. 724/2002 Z. z. a zákona č. .../2003 Z. z.  sa mení a dopĺňa takto:
1.	V § 1 sa vypúšťajú slová „hmotnú núdzu alebo“ a slová „zabezpečiť základné životné podmienky občana v prirodzenom prostredí,“.
2.	Nadpis nad § 2 znie:
„Sociálna pomoc a sociálna práca“.
3.	V § 2 ods. 1 písm. b) sa vypúšťajú slová „riešenie hmotnej núdze alebo“ a slová „v ktorej dôsledku si občan nemôže sám ani s pomocou rodiny zabezpečiť základné životné podmienky a“.
4.	V § 2 sa vypúšťajú odseky 2 a 3.
       Doterajší odsek 4 sa označuje ako odsek 2.
5.	Poznámka pod čiarou k odkazu 5 sa vypúšťa.
6.	V § 3 ods. 2 sa vypúšťajú slová „hmotnej núdze alebo“.
7.  V § 4 ods. 1 písmeno b) znie:
„b) cudzinec,^1) osoba bez štátnej príslušnosti, azylant,^2) odídenec,^2) zahraničný Slovák,^3) ak sa im neposkytuje pomoc podľa osobitných predpisov^4) alebo medzinárodných zmlúv, ktorými je Slovenská republika viazaná,“.
8. V poznámke pod čiarou k odkazu 2 sa citácia „Zákon Národnej rady Slovenskej republiky č. 283/1995 Z. z. o utečencoch v znení zákona č. 309/2000 Z. z.“ nahrádza citáciou „Zákon č. 480/2002 Z. z. o azyle a o zmene a doplnení niektorých zákonov.“.
9. V § 4 sa vypúšťa odsek 2.
      Súčasne sa zrušuje označenie odseku 1.
10. V § 6 ods. 3 sa vypúšťajú slová „hmotnú núdzu alebo“ a v odseku 5 sa vypúšťajú slová „hmotnej núdze alebo“.
11. V § 6 ods. 6 sa vypúšťa písmeno a).
    Doterajšie písmená b) až d) sa označujú ako písmená a) až c).
12. Nadpis druhej hlavy znie: „Riešenie sociálnej núdze“.
13. § 7 a 8 vrátane nadpisu sa vypúšťajú.  
14. V § 9 sa vypúšťa odsek 1.
      Doterajšie odseky 2 a 3 sa označujú ako odseky 1 a 2.
15. V § 9 ods. 2 sa vypúšťa prvá veta.
16. Poznámky pod čiarou k odkazom 11 až 19 sa vypúšťajú.
17. Nadpis tretej hlavy znie: „Formy riešenia sociálnej núdze“.
18. V § 11 sa vypúšťajú slová „hmotnej núdze a riešenia“.
19. V § 11 sa vypúšťa písmeno d).
      Doterajšie písmeno e) sa označuje ako písmeno d).
20. V § 12 ods. 1 sa vypúšťajú slová „hmotnej núdze alebo“.
21. V § 14 ods. 1 sa vypúšťajú slová „na riešenie hmotnej núdze alebo“.
22. V § 16 ods. 2 sa slovo „právo“ nahrádza slovom „nárok“ a slová „tohto zákona“ nahrádzajú slovami „osobitného predpisu ^29a)“.
      Poznámka pod čiarou k odkazu 29a znie:
     „29a) Zákon č. ..../2003 Z. z. o zmiernení hmotnej núdze a o zmene a doplnení niektorých zákonov.“.
23. V § 18 ods. 1 sa vypúšťajú slová „hmotnú núdzu alebo“.
24. V § 20 ods. 1 písm. b) druhom bode sa vypúšťajú slová „hmotnú núdzu alebo“.
25. V § 24 ods. 1 sa vypúšťajú slová „hmotnú núdzu alebo“.
26. V § 30 ods. 1 písm. a) sa za slová „v hmotnej núdzi“ vkladajú slová „podľa osobitného predpisu ^29a)“.
27. V § 36 ods. 2 sa slová „uvedeným v § 2 ods. 2, ak si uplatňujú právo na zabezpečenie základných životných podmienok“ nahrádzajú slovami „ktorým sa zabezpečujú základné životné podmienky podľa osobitného predpisu^29a).“
28. V § 39 ods. 1 sa slová „dávka sociálnej pomoci a ktorý je v hmotnej núdzi z objektívnych dôvodov“ nahrádzajú slovom „dávka^29a)“.
29. V § 40 ods. 1 sa vypúšťajú slová „Osoba uvedená v § 4 ods. 1 písm. b) nie je povinná platiť úhradu za zabezpečenie základných životných podmienok.“.
30. V § 43 sa vypúšťa odsek 2.
      Doterajšie odseky 3 až 12 sa označujú ako odseky 2 až 11.
31. V § 43 ods. 5 sa nad slovo „podmienok“ umiestňuje odkaz 29a).
32. § 48 sa vypúšťa.
33. Poznámka pod čiarou k odkazu 39 sa vypúšťa.
34. V § 68 písm. a) sa vypúšťa druhý bod.
      Doterajší tretí až jedenásty bod sa označuje ako druhý až desiaty bod. 
35. V § 68 písm. a) štvrtom bode a piatom bode sa vypúšťajú slová „dávky sociálnej pomoci“ v príslušnom gramatickom tvare.
36. V § 68 písm. a) sa vypúšťa šiesty bod.
      Doterajší siedmy až desiaty bod sa označuje ako šiesty až deviaty bod.
37. V § 68 písm. a) siedmom bode sa vypúšťajú slová „dávky sociálnej pomoci a“.
38. V § 68 písm. a) ôsmom bode sa vypúšťajú slová „§ 48 ods. 7,“.
39. V § 68 sa vypúšťa písmeno ab) 
      Doterajšie písmená ac) až ag) sa označujú ako písmená ab) až af).
40. V § 71 ods. 1 písm. a) sa vypúšťa ôsmy bod a deviaty bod.
      Doterajší desiaty až dvanásty bod sa označuje ako ôsmy až desiaty bod.
41. V § 91 ods. 3 písm. b) treťom bode sa slová „v § 2 ods. 2“ nahrádzajú slovami „v § 36 ods. 2“.
42. V § 91 a 92, § 99, 100 ods. 1 až 4, § 103 až 105 a § 109 sa vypúšťajú slová „dávka sociálnej pomoci“ vo všetkých gramatických tvaroch.
43. V § 92 ods. 3 sa vypúšťajú slová „(§ 7 ods. 2)“.
44. V § 92 sa vypúšťa odsek 10.
      Doterajšie odseky  11 a 12 sa označujú ako odseky 10 a 11.
45. V § 92 ods. 11 sa vypúšťajú slová „dávky sociálnej pomoci a výška“.
46. V § 99 sa vypúšťa odsek 3.
      Doterajšie odseky  4 až 6 sa označujú ako odseky 3 až 5.
47. V § 100 ods. 3 sa vypúšťajú slová „dávky sociálnej pomoci, na výplatu“.
48. V § 100 sa vypúšťa odsek 5.
49. §  101 sa vypúšťa.
50. V § 102 ods. 2 sa vypúšťajú slová „dávky sociálnej pomoci alebo doterajšou výplatou“ a slová „dávka sociálnej pomoci alebo“.
51. V § 102 ods. 3 a 5 sa vypúšťajú slová „dávku sociálnej pomoci alebo“ a slová „.dávka sociálnej pomoci alebo“ 
52. V § 105 v nadpise sa vypúšťajú slová „dávka sociálnej pomoci“.
53. V § 106a ods. 3 písm. a) sa vypúšťajú slová „v konaní o dávke sociálnej pomoci“. 

Čl.  III
	Zákon Národnej rady Slovenskej republiky č. 98/1995 Z. z. o Liečebnom poriadku v znení zákona Národnej rady Slovenskej republiky č. 222/1996 Z. z., zákona č. 251/1997 Z. z., zákona č. 332/1997 Z. z., zákona č. 140/1998 Z. z., zákona č. 17/1999 Z. z., zákona         č. 3/2000 Z. z., zákona č. 118/2002 Z. z., zákona č. 534/2002 Z. z. a zákona č. 138/2003 Z. z. sa mení takto:
1.	V § 3a ods. 10  písm. a) šiestom bode sa vypúšťajú slová „osoba v stave hmotnej núdze, ktorá sa preukáže rozhodnutím okresného úradu o dávke sociálnej pomoci vydaným podľa osobitného predpisu^5f) (ďalej len „osoba v hmotnej núdzi“), a“.
2.	V § 3sa ods. 10 písm. b) sa vypúšťa štvrtý bod.
Doterajší piaty až ôsmy bod sa označuje ako štvrtý až siedmy bod.
3.	Poznámka pod čiarou k odkazu 5f sa vypúšťa.
4.	v § 10 ods. 5  sa vypúšťajú slová: „osoba v hmotnej núdzi^5f) a“.“

Čl. IV

Tento zákon nadobúda účinnosť 1.  januára 2004.